Alpin

L'ideassion 
J'alpin a son un còrp ëd tropié ëd montagna dl'esèrcit italian, pensà e studià ant ël 1866 dal cap dë stat-magior general Giuseppe Domenico Perrucchetti.
Chiel-sì, contra l'opinion prevalenta che na guèra ëd difèisa a dovìa për fòrsa dësrolesse an sla pian-a padan-a, a sostnìa la possibilità e l'amportansa ëd n'arzistensa an sl'arch alpin.
A l'era antlora essensial avèj a disposission dle trupe specialisà, formà da òm costumà a la vita an montagna, ch'as podèisso mobilitesse an pressa për buté un prim antrap a n'ofensiva nemisa e dé ël temp al gròss ëd l'esèrcit ëd consentresse e ëd rivé al front.
An soa propòsta, Perrucchetti a l'avìa designà le provinse anté ch'a ventava recluté coste fòrse: Ùdin, Belun, Vicensa, Veron-a, Bressia, Bérghem, Sondri, Còm, Noara, Turin, Coni, Pòrt Morissi, Génoa.

 La creassion 
Le prime quìndes companìe a son ëstàite formà ségoit a decret dël 15 d'otóber 1872 (sot-signà da re Vitòrio Emanuel II a Nàpoli anté ch'a l'era aj bagn) pr'inissiativa dël ministr ëd la goèra, ël general noarèis Céser Ricotti-Magnani.

Ant la relassion ch'a precedìa ël decret as na spessificava ël but: col ëd controlé chèiche val ëd le frontere ossidental e setentrional dl'Italia.
Ël decret a fissava ëdcò ël model dla divisa: braje grise con banda rossa; paltò grison ëscur; capel a cùpola con fris na stèila, glan ross e la piuma 'd cornajass; ghete 'd tèila.
L'arma a l'era ël fusil Wetterli, model 1870.

 L'organisassion inissial 
Le prime quìndes companìe a son ëstàite constituìe ant ël mars 1873, argropà an quatr repart alpin, mincadun comandà na n'ufissial superior.
Le companìe a j'ero:
Distrèit ëd Coni: 1 - Ël Borgh San Dalmass; 2 - Demont; 3 - Venasca.
Distrèit ëd Turin: 4 - Luserna e San Gioann; 5 - Fenestrele; 6 - Ols; 7 - Susa; 8 - Osta; 9 - Bardonecia.
Distrèit ëd Noara: 10 - Ël Dòm.
Distrèit ëd Còm: 11 - Ciavënna; 12 - Sondri.
Distrèit ëd Bressia: 13 - Édol.
Distrèit ëd Trevis: 14 - Piev ëd Cador.
Distrèit d'Ùdin: 15 - Tolmes.
Minca companìa a l'era dotà d'un magasin d'arme e 'd vestiari, 'd na carëtta da mul dël tipo dovrà ant soa comba e 'd na bes-cia.

 La coscrission local 
Për j'esigense a le quaj a dovìo rësponde j'alpin, a l'é fasse n'ecession al sistema nassional con ël qual a l'era reclutà ël rest ëd l'esèrcit: j'alpin a j'ero reclutà con ël sistema teritorial, visadì ant le mideme zòne ëd montagna ch'a dovìo pressidié.
Sòn a l'avìa tra l'àutr ël vantagg ëd na mobilitassion motobin pì lesta e ëd na mej conossensa dle trupe dël teren ant ël qual a dovìo operé.

A l'é dzortut an cost caràter regional ch'a l'ha soa adoss lë spìrit ëd còrp ch'a l'ha sempe caraterisà j'alpin e ch'a fongo le tradission ch'a l'han contribuì a popolarisene la figura.

 Le riorganisassion 
La riussìa dle prime 15 companìe a l'ha portà, con laj dij 30 dë stèmber 1873, a l'angrandiment dl'orgànich, con la creassion d'àotre 9 e ij comand ëd repart a son ëstàit portà a 7.
Si provediment-sì a son ëstàit atuà ant ël 1874 e ant ël 1875.
Ël còrp a l'é stàit soagnà dël distintiv ëd le trupe speciaj, figurà da la cornëtta da buté an sël capel.
An dzorpì aj soldà a l'é dasse la mantlin-a e le gambere a liasse, tanme cole portà ant le combe.

Dël 1m ëd gené 1875 ij set comand ëd repart a son ëdventà comand ëd batajon, mincadun ch'a gropava 3 o 4 companìe.
Ij batajon a l'avìo nen n'ufissial médich, ma a j'ero echipagià con un sach ëd sanità, ch'a contnisìa meisin-e bel fé da dovré.
Le sede dij batajon alpin a j'ero: Coni, Ël Mondvì, Turin (3rs e 4rt batajon), Còm, Veron-a e Trevis (peui tramudà a Cornijan).

A la fin dël 1878, séghit al decret real dij 30 d'ost, le companìe a son ëdventà 36 formanda 10 batajon: Ël Mondvì, Fossan, Bra, Turin, Susa, Civass, Cher, Dësensan, Veron-a e Cornijan.
Minca companìa a l'era ëd 250 òm, un total ëd 9000 alpin.
Antratant a l'era cambiasse la divisa, adotanda la giaca bleu-turchèis con ij filet ross e dël 1880 a l'é stabilisse 'n model ëd gambal ùnich.

An ardobiand companìe e batajon, con laj dij 29 ëd giugn 1882 a son ëstàit constituì 6 regiment alpin, ij prim quatr formà su tre batajon, ël quint e ël sest su quatr.
Con laj dij 23 ëd giugn 1887 ij regiment a son ëstàit portà a 7, peui a dventran 8 con laj dij 15 ëd luj 1909.
La fòrsa total a l'era ëd 26 batajon e 78 companìe, con 8 muj mincadun-a.

Dël 1894, për prim, j'alpin a son armasse con ël fusil Parravicino-Carcano, model 1891 (ch'a sarà dovrà ancora ant ël 1945).

L'ordinament dël còrp a l'ha passà vàire trasformassion antra le doe guère mondiaj.
Arcostituì 'd fasson gradual apress la sconda guèra mondial, ël còrp ëd j'alpin a l'é stàit organisà an sinch brigà: la turinèisa, la tridentin-a, l'oròbica, la Cador e la Julia.

 Soa utilisassion 
 Le guère coloniaj 
La prima bataja dj'alpin a l'é stàita cola d'Adua dël 1m ëd mars 1896, anté ch'a l'han combatù quatr companìe d'alpin comandà dal colonel Menini, mòrt ant la bataja.

Ël còrp a l'ha contribuì a la guèra italian-a turca dël 1911-1912 për la conquista dla Libia con des batajon: Ël Mondvì, Salusse, Fenestrele, Susa, Ivrèja, Édol, Veston, Veron-a, Feltre e Tolmes: ël prim a dësbarché a l'é stàit ël batajon Salusse ant l'otóber 1911; ij darié batajon a son rintrà an novèmber 1913.

 La prima guèra mondial 
J'alpin a son ëstàit angagià fin-a an fond e ëd fasson rudia durant la prima guèra mondial, essenda le trupe mej preparà a afronté 'l combatiment an s'un front për la pì part montagnos tanme col italian-austrìach.
Durant ël conflit a son ëstàit ancor pì potensià e, ansema a dij repart d'artijerìa da montagna, a son ëstàit organisà an grande unità - j'argropament alpin, a soa vira coordinà an division alpin-e.

Dij dosentmila òm anrolà ant ij batajon alpin, trantessinchmila a son mòrt ant la guèra.

 La sconda guèra mondial 
Dël 1940, l'Italia a l'é intrà an guèra con 5 division alpin-e, ch'a l'han combatù an sij front fransèis, jugoslav, grech-albanèis e russ.
Dzortut an costi doi darié front, j'alpin a l'han patì dle preuve motobin greve, agravà da l'ineficenta diression ëd la guèra dij comand e dël goern.
Dj'unità alpin-e a l'han combatù contra j'alman apress j'8 dë stèmber 1943.

 A pòrto sò nòm 
Associassion Nassional Alpin

Categorìa:Stòria dl'Italia